Siunnersuummut nassuiaatit

**Nassuiaatit nalinginnaasut**

**1. Aallaqqaasiut**

Nunalerinermik inuussutissarsiuteqarnermut siuarsaanissamut maleruagassat atuuttut nunalerinermik inuussutissarsiornerup siuarsarneqarnissaa pillugu Inatsisartut inatsisaanni nr. 6-imi, 2. december 2009-meersumi aalajangersarneqarput.

Siunnersuutip matuma Inatsisartut inatsisaat matuma siuliani taaneqartoq taarsissavaa.

*Kalaallit Nunaanni nunalerinermik inuussutissarsiuteqarneq aamma imminut pilersornermik annertusititsineq*

Kalaallit Nunaata inuussutissalerinermi imminut pilersornerulernissaa Naalakkersuisunit kissaatigineqarpoq, tamatumunngalu atatillugu nunalerinermik inuussutissarsiuteqarneq pingaarutilimmik inissisimavoq. Kalaallit Nunaanni naatitat neqillu, nunatsinni nerisassatut annertoorsuit tikisinneqartarput. Nunalerinermik tunisassianik, soorlu savaaqqat neqaannik, nersussuit neqaannik, naatsiianik naatitanillu tunisassiornerup annertusitinneratigut inuussutissat taamaattut tikisinneqartartut ikilisinneqarsinnaapput. Tamatuma peqatigisaanik nunalerinermi ukiuni arlalinni savaaqqanik tunisassiornerup annikilliartornera misigineqartarpoq. Imminut pilersornerup annertunerusumik aallunneqalernissaanik politikkikkut kissaateqarnermut peqatigitillugu, tamanna 2020-mi Naalakkersuisuusut Nunalerinermut Periusissiaq 2021-2030-mut akuersineranik kinguneqarpoq, taannalu maanna Naalakkersuisuusut ingerlateqqippaat. Periusissiami Kalaallit Nunaanni inuussutissanik, kalaallit nunalerineranni tunisassiarineqartunik imminut pilersornerup annertunerulernissaa pingaarnertut anguniarneqarpoq.

Imminut pilersornissamut suliniutissanit pitsaasunit illup iluani ikiorsersorluni naatitanik naatitsisarfinnik minnerusunik ("indoor farming”) aallarnisaasoqartoq takuneqarsinnaavoq. Tamanna Kalaallit Nunaanni annikitsumik ingerlanneqarpoq, kisiannili ilimanarpoq, siunissami Kalaallit Nunaanni naatitanik imminut pilersorneranik annertusititsiniarnermi tunisassiorneq pingaaruteqarnerusutut inissisimalersinnaasoq. Siunnersuut ilaatigut tamatumunnga inuussutissarsiutinik siuarsaanermut aningaasaliissutinik tunniussisinnaalernissamik imaqarpoq.

Aamma siunnersuut immami naatitsisarnermut inuussutissarsiutinik siuarsaanermut aningaasaliissutinik tunniussinissamut periarfissanik imaqarpoq, taakkununngalu qeqqussanik naatitsisarneq piiaasarnerlu, kiisalu assersuutigalugu aalisakkanik uillunillu nakkutigisamik tukerartitsisarnerit ilaatinneqarput. Maannarpiaq Kalaallit Nunaanni immamik naatitsisarnermik inuussutissarsiuteqarnermik ingerlataqartoqanngilaq, kisiannili suliat arlallit aallarnisarneqarput.

Nunani allani aalisakkanik tukerartitsisarneq annertuumik ingerlanneqarpoq, kisiannili Kalaallit Nunaanni pissutsit pitsaanerpaanngillat. Kisiannili qeqqussanik piiaasarneq naatitsisarnerlu periarfissarpassuaqarpoq. Qeqqussat tunisassianut assigiinngitsorpassuarnut atorneqartarput, inuussutissaniit uumasunut nerukkaatissanut, naggorissaatinut, plastikkiliornermut aammalu pinnersaasiornermut. Kalaallit Nunaanni sumiiffinni sikusanngitsuni qeqqussanik naatitsinissamut pissutsit pitsaasuupput, aammalu qeqqussat sineriak sinerlugu naasartut amerlasoorsuupput. Taakku Kalaallit Nunaanni imminut pilersornermik annertusititsisinnaapput, kisiannili aamma avammut nassiussisarnermi atorneqarsinnaallutik.

Immami naatitsisarneq siunnersuummut matumunnga ilanngunneqarpoq, naak maannarpiaq Kalaallit Nunaannut siaruarneqarsimanngikkaluartoq, kisiannili siunissami immami naatitsisarnerni suliassaalersussanut siuarsaanissaq periarfissaqalerpoq.

*Nunalerinermik inuussutissarsiuteqarneq inuussutissarsiutillu allat*

Nunalerinermik inuussutissarsiuteqarneq Kalaallit Nunaata kujataani pingaaruteqarpoq. Inuussutissasiutaannaanngilaq, aammali kinaassutsip ilisarnaataanut ilaavoq. Kalaallit Nunaanni takornariaqarneq nunalerinermut attuumassuteqarluinnartuuvoq, takornariat qallunaatsiaat nunalereriaasitoqaannik nunalerinermillu nutaaliaasumik, ullumikkut pissutsit nunarsuarmi sumiiffinnit allaanerusut atorlugit ingerlanneqartumik misigisaqarniarlutik tikittarmata. Taamaattumik nunalerisut amerlasuut aamma nunalerinermik saniatigut takornarianut sammisaqartitsisarput. Aamma attaveqaasersuutit nunalerisut pilersitseqataaffigisaat aserfallatsaaliueqataaffigisaallu takornarianit annertuumik iluaqutigineqarput.

Kalaallit Nunaanni inuussutissalerinermik ilinniarfik Narsamiippoq, taannalu Kalaallit Nunaata kujataani inuussutissalerinermi nutaaliornerup iluani nukittuunik tunuliaqutsiivoq, nunalerisut najuunneranni inuussutissanik tunisassiornermi tunisassiassat assigiinngitsut tunngaviliimmata.

Kalaallit Nunaata kujataani nunalerinermi nunalerisut ingerlasut kisimik suliassaqartinneqanngillat, kisiannili aamma inuussutissarsiorfinnut allanut, nunalerisunik sullissisunut, soorlu mekanikerinut assartuussivinnullu, takornariaqarnermik inuussutissarsiuteqarnermut aammalu Narsami toqoraavimmut, illoqarfimmi suliffeqarfiit annersaannut suliassaqartitsivoq. Nunalerinermiit tunisassianik piareersaasarnernik ineriartortitseqqittarnerit ilutigalugit, Kalaallit Nunaata kujataani suliffissat suli amerlanerusut amigaataasut pilersinneqarsinnaapput.

*Siunnersuummi siunertaasoq*

Siunnersuummi nunalerinermik inuussutissarsiuteqarnerup piujuartitsiviunerusumik ineriartortinneqarneranut suleqataanissaq, aammalu inatsisit ersarinnerulernissaat siunertarineqarpoq. Aamma siunnersuut Kalaallit Nunaanni inuussutissanik imminut pilersornerulernissaanut ineriartortitsinermut tapertaanissaq siunertarineqarpoq.

Inatsit ersarinnerulersinniarlugu suinnersuut inatsisitut sinaakkutissatut ilusiligaavoq, tassanilu qanoq iliorluni inuussutissarsiutinik siuarsaanissamut aningaasaliissutinik tunniussisoqarsinnaaneranut sinaakkutissat aalajangersarneqarput, kiisalu teknikkimut tunngassuteqarnerusut nalunaarusianut nuunneqarlutik.

Nunalerinermik inuussutissarsiuteqarnermut siuarsaanissamut maleruagassat atuuttut nunalerinermik inuussutissarsiornerup siuarsarneqarnissaa pillugu Inatsisartut inatsisaanni nr. 6-imi, 2. december 2009-meersumi aalajangersarneqarput. Siunnersuutip matuma Inatsisartut inatsisaat matuma siuliani taaneqartoq taarsissavaa.

Siunnersuut nunalerinermut inuussutissarsiutinik siuarsaanissamut maleruagassanik, annertunerusumik allannguissanngilaq. Inuussutissarsiutinik siuarsaanermi aningaasaqarnermut sinaakkusiussat maannatut aningaasanut inatsimmi aningaasaliissutit aqqutigalugit aalajangersarneqartassapput.

Siunnersuut Naalakkersuisut Nunalerinermut Periusissiaat 2021-2030-mmik atulersitsilernissamut tapertaassaaq.

Siunnersuut pingaartumik nunalerinermut periusissiami anguniakkanik 1-imik, 4-mik aamma 8-mik kivitseqataassaaq.

*Anguniagaq 1 – savaaqqat 28.000-t toqutassat*   
Siunnersuut aqqutigalugu pingaartumik anguniakkat ilaattut inatsisissaq nutaaq, nunaleriffinnik tigusinissat imaluunnit nutaanik pilersitsinissat pisariinnerulissapput. Siunnersuutigineqarpoq, nutaamik pilersitat aamma inuussutissarsiutinik siuarsaanermut aningaasaliissutinik pissarsisinnaalissasut, tamatumalu peqatigisaanik akiitsunik pioreersunik tigusisassanngitsut

* *Anguniagaq 4 – Nunalerinermik inuussutissarsiornerup imminut akilersinnaanerulernissaa*   
  Siullermik siunnersuut anguniakkat ilaattut inuussutissarsiutinik siuarsaanissamut inatsit iluarsaanneqarnissaanut periarfissiissaaq. Aappaattut aamma anguniakkap ilaatut ingerlatat mikisut, savanik piaqqiortunik 400-t inorlugit uumasuutillit 2030-mi annerpaamik 20%-inik ikilisinneqarnissaat anguniarneqassaaq.   
  Tamanna ingerlatat, inuussutissarsiornermut tapiissutinik pissarsisinnaasut angissusissaasa minnerpaaffissaannik piumasaqaateqarnermik atuutsitsilernissamik siunnersuuteqarnikkut pivoq.  
  Pingajuattut aamma anguniakkat ilaattut nukissiuutinik ataavartunik atuineq annertunerulersinneqassaaq, inatsisissatut siunnersuummi nukissiutinut ataavartunut inuussutissarsiutinik siuarsaanermut aningaasaliissutinik tapiissutitalinnik tunniussisinnaaneq periarfissinneqarmat.   
  Sisamaattut siunnersuummi anguniakkat ilaattut nunaleriffinnik arlalinnik piginnittuunissamut periarfissamik atuutsitsisoqalissaaq, siunnersuummi nunalerivimmut ataasiinnarmut tapersiisinnaanermut killiliineq atorunnaarsinneqarmat..
* *Anguniagaq 8 – Aqutsinikkut tunngaviusut nutarterneqarnissaat*

Siunnersuummi anguniakkat ilaattut nunalerisut akiitsuisa isumagineqarsinnaanissaannut periarfissiisoqarpoq, taamaalillunilu akiitsut nunaleriffimmik ineriartortitsinermut akornutaasinnaajunnaassapput.

**2. Siunnersuummi immikkoortut pingaarnerit**

*Inatsisit atuuttut*

Nunalerisunut inuusutissarsiutinik suarsaanissamut inatsit atuuttoq tassaavoq nunalerinermik inuussutissarsiornerup siuarsarneqarnissaa pillugu Inatsisartut inatsisaat nr. 6, 2. december 2009-meersoq. Inatsisartut inatsisaat taanna inuussutissarsiutinut tapersiissutit pillugit Namminersornerullutik Oqartussat nalunaarutaannik nr. 12-imi, 12. december 1984-imeersumik, ernianut akinik aalajangersaaffiusumik aammalu taarsigassarsinermut piumasaqaatinik allanik maleruagassiuiffiusumik atuutsitsivoq. Tassanilu aamma nunaleriffinnik tigusinermut, nutaanik pilersitsinermut aallartitseqqinnerullu tapiissutit pillugit Namminersorlutik Oqartussat nalunaarutaat nr. 20, 5. september 2016-imeersoq inatsisitigut tunngavissinneqarpoq.

Nunalerineq ataatsimut isigalugu nunalerineq pillugu Inatsisartut inatsisaat nr. 5, 2. maj 1996-imeersoq, kingusinnerusukkut allannguuteqartinneqartoq, kikkut nunaleriffinnik ingerlatsisinnaanerinut sinaakkusiisoq, aammalu ilaatigut nakkutilliinermut ataatsimiititaliamik Nunalerinermullu Siunnersoqatigiinnik pilersitsinermut tunngavigineqartoq naapertorlugu ingerlanneqarpoq. Nalunaarusiani taassuma ataaniittuni nunalerineq, tassungalu ilanngullugit ivigartortitsisarnerup annertussusia nerukkaatissanullu piumasaqaatit sukumiinerusumik maleruagassiuunneqarput. Nunalerinermi ineriartortitsinermik siuarsaaneq pillugu Namminersornerullutik Oqartussat nalunaarutaat nr. 26, 22. Juni 2001-imeersoq sulianut, nunalerinermik inuussutissarsiuteqarnermik ineriartortitsiviusinnaasunut tapiissuteqarnissamut periarfissiivoq.

Taamatuttaaq nunalerinermik inuussutissarsiuteqarneq uumasut illersugaanerat pillugu Inatsisartut inatsisaannut nr. 25-mut, 18. december 2003-meersumut ilaatinneqarput.

*Siunnersuummi immikkoortut pingaarnerit*

Inuussutissarsiutinik siuarsaanermut inatsimmi Naalakkersuisut inuussutissarsiutinik siuarsaanissamut aningaasaliissutinik taarsigassarsiatut imaluunniit toqqaannartumik tapiissutitut, nunalerinermi ingerlatsinermut aningaasaqarnermik pitsannguisinnaasutut, aammalu siunissamut ungasissumut piujuartitsiffiusumik tunisassiornermik angusaqarfiusinnaasutut, Kalaallillu Nunaata imminut pilersorneranik annertusititsisinnaasutut tunniussisinnaanerannut sinaakkutissat aalajangersarneqarput.

Siunnersuummi aaqqissuussinermi atuuttumi pineqartunit annertuut ingerlateqqinneqarput, tassanilu Naalakkersuisut ukiumoortumik aningaasanut inatsisit tunngavigalugit nunaleriffinnut inussutissarsiummik siuarsaanissamut aningaasaliissutinik, pingaartumik piumasaqaatit iluanaarnartut assigiinngitsut aqqutigalugit agguaanissisinnaanissamut periarfissaqartinneqarput.

Siunnersuummi Naalakkersuisut Nunalerinermut Perusissiaat 2021-2030-p atulersinnissaanut tapersiinissaq pingaarnertut siunertaavoq. Tassanilu nunalerinermik inuussutissarsiuteqarnerup nukittorsarneqarnissaa, taamaalillunilu inuussutissarsiortut inuussutissalerinermi imminut pilersorsinnaanerup annertusinissaanut. Siunissamilu aningaasaqarnikkut nammineerluni ingerlalernissaanut kivitseqataanissaat pingaarnertut aallunneqassaaq.

Tassalu inuussutissarsiutinik siuarsaanissamut qinnuteqaatinik naliliinermi, periusissiami anguniakkat inassuteqaatillu qinnuteqaatip akuerineqarsinnaaneranut tamakkiisumik naliliinermut ilaatinneqassapput.

Aamma periusissiami allassimavoq, Kalaallit Nunaanni nunalerinermi Namminersorlutik Oqartussaniit tapiissutit tapersiisarnermilu aaqqissuussinerit pisariaqartinneqarluinnartut. Nunalerisunit ikittuaraannaat niuernermut piumasaqaatit atorlugit aningaasaqarnikkut naammassinninnissinnaanissamut naammattunik peqarput. Taamaattumik nunalerisut imminut akilersinnaasumik suliaqarnerisa annertusarneqarnissaa anguniagassatut pingaaruteqarpoq.

Maannarpiaq nunalerisut Kalaallit Nunaanni aningaaseriviit aqqutigalugit nunaleriffimminnut aningaasalersuinissamut periarfissaqanngillat. Nunalerisut aningaasaqarnerinik pitsannguineq aamma pisortat tapeeriaasiat ersarinnerusoq aningaaseriviit kalaallit nunaleriffiinut aningaasaliinissamut soqutiginninnerannik annertusititsisinnaavoq.

Taamaattumik siunnersuummi tunngavissaq pingaarutilik tassaavoq, inuussutissarsiutinik siuarsaanissamut aningaasaliissutit pitsaanerpaamik, aammalu siunertanut pitsaasunut, nunaleriffinnut tamanut Kalaallillu Nunaannut tamarmiusunut iluaqutaasunut atorneqarnissaat.

Aalajangersimalluinnartumik tamanna ingerlatsiviup siunertat pingaarnerit tunngavigalugit qinnuteqaatinik naliliisarnissaanik, taamaalillunilu inuussutissarsiutinik siuarsaanissamut qinnuteqaatit akuerineqarnissaannut atatillugu piumasaqaateqarsinnaanerinik piumasaqaateqartarnissaannillu isumaqarpoq. Assersuutitut aalajangersimasutut oqaatigineqassaaq, nersutinik piaqqiortunik pisinissamut atatillugu inuussutissarsiutinik siuarsaanissamut atugassanik qinnuteqartoqartillugu, piaqqiortitsinermi pilersaarummut peqataanissap piumasaqartassasoq.

**3. Pisortat aningaasaqarnerinut allaffissornerinullu kingunerisassat**

Siunnersuut maannarpiaq pisortanut kinguneqartussatut naliliiffigineqanngilaq. Ullumikkut ukiumoortumik aningaasanut inatsisini inuussutissarsiutinik siuarsaanermut aningaasaliissutissanik imikkoortitsisoqartareerpoq, taamatuttaarluq ingerlatsivik ullumikkut inuussutissarsiutinik siuarsaanissamut qinnuteqaatinik tigusisareerpoq suliaqartareerlunilu.

2023-mi aningaasanut inatsimmi kontomi pingaarnermi 73.04.03, 8.276.000 koruunit taarsigassarsianut erniaqanngitsunut akilersugassaanngitsunullu, aamma kontomi pingaarnermi 73.04.04, 5.477.000 koruunit taarsigassarsianut ernialinnut immikkoortinneqarput.

**4. Inuussutissarsiornermi aningaasaqarnermut allaffissornermullu kingunerisassat**

Siunnersuutip maannarpiaq kinguneqarnissaa naatsorsuutigineqanngilaq, kisiannili inuussutissarsiutini imminut nammassinnaanerusumik ingerlatsilernissamut iluaqutaanissaa naatsorsuutigineqarpoq.

**5. Avatangiisinut pinngortitamullu kingunerisassat**

Siunnersuutip avatangiisinut pinngortitamullu kinguneqarnissaa naatsorsuutigineqanngilaq. Siunnersuut mingutsitsinngitsunut allannguinissamut anikitsumik tapersiinissamik imaqarpoq, inuussutissarsiutinik siuarsaanissamut aningaasaliissutit nukissiutinik ataavartunik atuinissamut atortunik sananissamut tigusinissamulluunniit atorneqarsinnaammata.

**6. Innuttaasunut allaffissornikkut kingunerisassat**

Siunnersuut innutaasunut toqqaanartumik kinguneqassanngillat.

**7. Kingunerisassat pingaarutillit allat**

Siunnersuut pingaarutilinnik allanik kinguneqassanngilaq.

**8. Tusarniaaneq**

Siunnersuut [www.naalakkersuisut.gl](http://www.naalakkersuisut.gl) aqqutigalugu tusarniaanernut iserfissiami piffissami xx yy 2023-imiit xx yy 2023-mut tamanut ammasumik tusariaassutigineqarpoq. Aamma sunnersuut Savaatillit Peqatigiit Suleqatigiissunut, Nunalerinermut Siunnersorteqarfimmut, Nunalerinermut Siunnersuisoqatigiinnut aamma Kommune Kujallermut toqqaannartumik nassiunneqarpoq.

Tusarniaanermi akissuteqaatit tusarniaanermi akissuteqaatit pillugit allakkiami saqqummiunneqarput. Ilanngussaq 1 innersuussutigineqarpoq.

**Siunnersuummi aalajangersakkanut ataasiakkaanut nassuiaatit**

*§ 1-imut*

Imm. 1-imut

Aalajangersakkami anguniakkat, inuussutissarsiutinik siuarsaanissamut qinnuteqaatini tamani naliliinermi sanilliunneqartussat allassimapput. Anguniakkatut allassimasut Naalakkersuisut nunalerinermut periusissiaanik aallaaveqarput, taamaattumillu inuussutissarsiummik siuarsaanissamut qinnuteqaatip akuerineqarnissaanut annerpaaffiliisoqarpoq.

Imm. 2-mut

Ukiumoortumik aningaasanut inatsimmi aningaasaliissutini inuussutissarsiummik siuarsaanissamut aningaasat, Naalakkersuisut ukiumi pineqartumi tunniussinnaasaat qanoq amerlatigisut atorneqarnissaannut sinaakkutissanik aalajangersaasoqarpoq. Tassalu aalajangersakkami Naalakkersuisut aningaasaliissutit saniatigut inuussutissarsiummik siuarsaanissamut tunniussisinnaanngitsut, kiisalu qinnuteqartut piumasaqaatinik nalinginnaasunik naammassinnissimagaluarunilluunniit inuussutissarsiummik siuarsaanissamut aningaasanik pissarsinissamut pisussaaffeqanngitsut allassimavoq.

Aamma aalajangersakkami allassimavoq, inuussutissarsiummik siuarsaanissamut aningaasaliissutit Inatsisartut inatsisaanni siunertaasut, nunalerinermik ingerlatsinermi aningaasaqarnermik pitsannguisinnaasut, aammalu suliniutit siunissami ungasissumi Kalaallit Nunaanni piujuartitsiffiusumik tunisassiornermik imminullu pilersornermik annertusititsisinnaasut iluanni taarsigassarsiatut imaluunniit tapiissutitut toqqaannartutut tunniunneqartassasut. Taamaalilluni suliniutit suliassallu, inuussutissarsiummik siuarsaanermut aningaasaliiffigineqarsinnaasut tunngaviusumik siunissamut ungasissumut isiginniffiussapput.

Kisiannili tamatigut tamakkiisumik naliliisoqartassaaq, pingaartumillu iluarsaassinermut atatillugu nunalerivimmi pineqartumi suliat pingaarnerit nalingisa qiviarnissaat tunngavissaqartussaavoq.

Tassalu nunalerinermi inuussutissarsiutinik siuarsaanermut aningaasaliissutit inuiaqatigiit aningaasaqarneranni sinneqartoornissamut iluaqutaanissaat kissaatigineqarpoq, tamatumalu saniatigut aaqqissuussinerup Kalaallit Nunaanni inuussutissanik tunisassiornerup annertusisinnaaneranut periarfissanik atuinissamut iluaqutaassalluni.

*§ 2-mut*

Imm. 1-imut

Aalajangersakkami Naalakkersuisut qanoq iliorlutik inuussutissarsiutinik siuarsaanissamut aningaasaliisinnaanersut aalajangersarneqarpoq. Ullumikkut periarfissaasut atuutsiinnarneqassasut, taakkulu kattunneqarsinnaanissaat siunnersuutigineqarpoq.

Nr. 1-imut

Taarsigassarsiat erniallit taaneqarnerini piumasaqaatit Naalakkersuisunit aalajangersarneqartut tunngavigalugit taarsigassarsiat akilersorneqarnissaat ernialersorneqarnissaallu eqqarsaatigineqarpoq. Maleruagassat atuuttut naapertorlugit taarsigassarsiat taakku annertoqatigiikkaarlugit, ukiumut 4%-inik erniaqartillugit akilersorneqassapput. Tamatuma allanngortinneqarnissaa pilersaarutigineqanngilaq.

Nr. 2-mut

Taarsigassarsiat erniaqanngitsut akilersugassaanngitsullu piffissami atuuffigisaminni tamarmi erniaqassanngillat akilersorneqassanatillu. Taarsigassarsianik nalikilliliisarnermut maleruagassat maanna atuuttut atuutsiinnarneqarnissaat naatsorsuutigineqarpoq, taamaattumillu taarsigassarsiat taamaattut tigusisussap piumasaqaatinik naammassinnissinnaanera apeqqutaalluni tapiissutinik annertuunik imaqarput.

Nr. 3-mut

Naalakkersuisut inuussutissarsiutinut siuarsaanermut aningaasaliissutinik toqqaannartumik tapiissutitut tunniussisinnaanissaat siunnersuutigineqarpoq. Periarfissap taassuma pisuni immikkut ittuni, nunalerinermut periusissiap naammassineqarnerani, aammalu tapiisutit piffissami sivisunerusumi inuiaqatigiinnut annertuumik malunniuteqassasut naliliisoqarpat, taamaallaat atorneqartarnissaa naatsorsuutigineqarpoq. Narsaatinik nutaanik pilersitsinikkut nunaminertanik naatitsivissanik annertusititsinermut, imaluunniit narsaatit naatitseqqiffissatut pitsanngorsarneqarnerini, kussinilersorneqarnerini kalkilersorneqarnerinilu tamanna pisinnaavoq.

*§ 3-mut*

Imm. 1-imut

Aalajangersakkami inuussutissarsiutinik siuarsaanermut aningaasaliissutit taamaallaat inunnut ingerlatseqatigiiffinnulluunniit, Kalaallit Nunaanni nunalerinermik ingerlatsisinnaatitaasunut tunniunneqartassasut allassimavoq.

Imm. 2-mut

Siunertat assigiinngitsut, inuussutissarsiutinik siuarsaanermut aningaasaliiffigineqarsinnaasut allattorsimaffiat. Allattukkat tamakkiinissaat allattuiffimmi siunertarineqanngilaq, kisiannili siunertat inuussutissarsiutinik siuarsaanermut aningaasaliiffissat immikkoortikkuminarnerunissaat, kiisalu taakkunani inuussutissarsiutinik siuarsaanissamut maleruagassanik aalajangersaasarnerup oqinnerulernissaa siunertarineqarpoq.

Imm. 3-mut

Naalakkersuisut pisuni immikkut ittuni aappaasumut imaluunniit inooqataasumut ikiuuttumut inuussutissarsiummik ineriartortitsinissamut aningaasaliissutinik tunniussisinnaanissaat siunnersuutigineqarpoq. Kalaallit Nunaanni nunaleriffiit ilaasa ilaqutariinnit ingerlanneqartarnerat tamatumunnga tunngavilersuutigineqarpoq. Taamaattoqartillugu nunalerineq ataatsimoorluni ingerlanneqaraluarpalluunniit, aappaasup imaluunniit ikiortaasup piumasaqaatit nalinginnaasut naammassisimasariaqanngilai. Tassalu aalajangersakkami aalajangersarneqarpoq, aappaasoq inooqataasorluuniit ikiuuttoq aamma inuussutissarsiummik ineriartortitsinissamut aningaasaliissutinik qinnuteqarsinnaasoq. Aalajangersakkap taamaallaat pisuni immikkut ittuni atorneqartarnissaa naatsorsuutigineqarpoq, assersuutigalugu pikkorissarnermut ilinniaqqinnermulluunniit atatillugu.

*§ 4-mut*

Imm. 1-imut

Nunalerineq qanoq paasisariaqarnersoq aalajangersakkami aalajangersarneqarpoq. Tassalu aalajangersakkami ingerlatseriaatsit nalinginnaasut pioreersullu pineqarput, taakkunanilu savanik piaqqiortitsineq atugaanerpaasarpoq, kisiannili aamma taakkunani naasunik naatitsinerinnaq ilanngunneqarpoq, taakkununngalu naatitat immamilu naatitsinerit ilaatinneqarput. Naatitanik illup iluani ikiorsersorluni naatitsisarneq, “indoor farming” Kalaallit Nunaanni aallartinneqarsimavoq, kiisalu immami naatitsinerit ilisimaneqarpianngillat. Taamaakkaluartoq immami naatitsinerit ilanngunneqarput, taamaalillunilu taamaattunik suliaqalernissat siuarsarneqarsinnaalerput.

Imm. 2-mut

Inuussutissarsiutinik siuarsaanerup inuussutissarsiutigalugu nunalerinermut atorneqarnissaa siunertaavoq, taamaattumillu nunalerinerup qanoq ilinerani inuussutissarsiutitut isigineqarsinnaalernissaanut killiliussat minnerpaaffissaannik aalajangersaasoqarpoq. Killiliussat minnerpaaffilerneqarnerini nalunaarusiat aammalu Naalakkersuisut nunalerinermut periusissiaat, kiisalu Savaatillit Peqatigiit Suleqatigiissut kissaataat tunngavigineqarput, aammalu ingerlatsiviit imminnut akilersinnaassagunik qanoq angissuseqarnissaannik naliliineq tunngavigineqarluni.

Piumasaqaat taanna nutaajummat, aammalu nunalerisunik piumasaqaatinik naammassinnissinnaanngitsunik peqareermat, 1. januaari 2029-p tungaanut piffissaq ikaarsaarfiusussatut aalajangerneqarpoq. Tamatuma kingorna siunnersuut manna naapertorlugu inuussutissarsiutinik siuarsaanissamut aningaasaliissutinik pissarsinissaq kissaatigineqarpat, piumasaqaatit minnerpaaffissaat malinneqartalissapput.

Imm. 3-mut

Pisut ilaanni piumasaqaatit minnerpaaffissaannik naammassinninnissaq ajornarsinnaavoq. Tamanna nersutaatinik napparsimasoornermik, ingerlatsiviup allamut allanngortinneqarneranik, tunisassioriaatsit arlallit ataatsimoortinnerinik il.il. peqquteqarsinnaavoq. Taamaattumik Naalakkersuisut pisuni immikkut ittuni imm. 2-mi piumasaqaatit minnerpaaffissaannik saneqqutsisinnaapput.

Imm. 4-mut

Aalajangersakkami tunisassioriaatsinut allanut killiliussat minnerpaaffissaanik aalajangersaanissamut periarfissiisoqarpoq.

Imm. 5-imut

Naalakkersuisut piumasaqaatit minnerpaaffissaasa nunaleriffinnik aallartitseqqinnernut, tigusinernut pilersitsinernulluunniit atuuttussaannginnerinut maleruagassanik aalajangersaasinnaapput.

*§ 5-imut*

Aalajangersagaq inuussutissarsiutinik siuarsaanissamut piumasaqaatinik tamanut atuuttunik imaqarpoq.

Aalajangersakkami tunngavissat, Naalakkersuisut inuussutissarsiutinik tapersiinissamut qinnuteqaatit akuerineqarsinnaanissaannut missiliuillutik naliliinerminni eqqarsaatigisassaat allattorsimapput. Qinnuteqaat akuerineqarsinnaassappat piumasaqaatit tamarmik naammassineqarsimasussaapput.

Nr. 1-2-mut

Qinnuteqartup inersimasuunissaanut, kiisalu § 3 naapertorlugu nunalerivimmik ingerlatsinissaanut, tigusinissaanut pilersitsinissaanullu piumasaqaatit piviusorsiortuupput.

Nr. 3-5-imut

Kingusinnerpaamik qinnuteqaatip akuerineqannginnerani qinnuteqartup pissutsinik taaneqartunik uppernarsaanissaa siunnersuutigineqarpoq. Piumasaqaatit nalinginnaasuummata, pissutsit taakku allakkatigut qinnuteqaammut ilaatinneqartariaqarput, kisiannili qinnuteqaatip suliarineqarneranut atatillugu paasissutissanik amerlanerusunik tapiliussisoqarsinnaalluni. Qinnuteqartup pissutsinut taaneqartunut qanoq annertutigisumik uppernarsaasiinissaasiinissaanut siunertaq suliassarluunniit, inuussutissarsiutinik siuarsaanissamut qinnuteqaateqarfiusup suunera apeqqutaassaaq. Qalusissummik balle-nik poortukkanik isumagisaqarnermut atugassamik pisinissamut inuussutissarsiutinik siuarsaanissamut qinnuteqaat imminermini paasinakannereerpoq, kisiannili narsaatinut aqqusinermik, kuuk ikertooq ikaarlugu ikaartarfittalimmik nutaamik pilersitsiniarluni qinnuteqaateqarnermi nassuiaat itisiliiffiunerusoq pisariaqartinneqartussaavoq.

*§ 6-imut*

Aalajangersakkami allakkatigut qinnuteqaateqartoqarnissaa, aammalu suut minnerpaamik ilaliunneqarnissaat pillugu piumasaqaatit aalajangersarneqarput. Aalajangersakkami Naalakkersuisut § 1-imi siunertat ilaatinneqarsinnaasut saniatigut aamma qinnuteqartup taarsigassarsianik ernialinnik taarsiisinnaassusianik tamarmiusumik naliliinissaat aalajangersarneqarpoq.

Nr. 1-imut

Piumasaqaat taanna assersuutigalugu nunalerinermik ilinniarsimanermut upernarsaat, Savaatillit Peqatigiit Suleqatigiissut imaluunniit kommunip inuussutissarsiornermi siunnersortaaniit oqaaseqaat aqqutigalugu naammassineqarsinnaavoq.

Qinnuteqartoq ingerlatseqatigiiffiuppat, piumasaqaat ingerlatseqatigiiffiup nunalerinermik suliassanik ingerlatsisinnaasumik, aammalu aningaasatigut akilersinnaasumik ingerlatsisinnaasumik aqutsisoqarneranik sulisoqarneranilluunniit uppernarsaaneratigut naammassineqarsinnaavoq.

Aamma piumasaqaat qinnuteqartup qinnuteqarnissani sioqqullugu ukiuni arlalinni inuussutissarsiutigalugu nunalerinermik ingerlatsisimanerminut uppernarsaasiineratigut naammassineqarsinnaavoq.

Nr. 2-mut

Qinnuteqaammut ingerlatsinermut missingersuutit ilanngunneqassapput.

Isertitat aningaasartuutillu suut missingersuusiorneqarsimanersut missingersuutini allassimassapput. Isertitat aningaasartuutillu qaqugu pissarsiarineqarnissaat akilerneqarnissaallu naatsorsuutigineqarnersut takussutissiorlugit nassiunneqassapput. Ingerlatsinermut missingersuutit, missingersuusiornermut tunngavissanik imaqartut pisariaqartinneqartumik nassuiaasersugaassapput, taamaalillunilu suliassami aningaasaqarneq naliliiffigineqarsinnaassaaq.

Nr. 3-mut

Qinnuteqaammut ukiuni kingullerni pingasuni naatsorsuutit ilanngunneqassapput. Naatsorsuutini isertitat aningaasartuutillu suuneri takuneqarsinnaassapput. Naatsorsuutit nassuiaasersugaassapput, taamaalillunilu missingersuutit taaneqartut naliliiffigineqarsinnaassapput.

Nr. 4-mut

Qinnuteqartup pigisaminut nalilinnut tamarmiusumut takussutissiaq ilanngutissavaa, tassungalu pigisat nalillit, aningaaserivinnut akiitsut aningaasalersuinermilu iliuutsit allat, kiisalu pisortanut akiitsut ilaatinneqassapput.

Aalajangersakkami Naalakkersuisut qinnuteqartup pigisaanik nalilinnik tamanik misissuisinnaalernissaat siunertarineqarpoq. Taamaalilluni Naalakkersuisut qinnuteqartup siusinnerusukkut Namminersorlutik Oqartussaniit tapersiissutinik taarsigassarsiarititanillu taarsersuisinnaassusia piumassuseqarneralu naliliinerminnut ilaatissinnaassavaat.

Nr. 5-imut

Aalajangersakkami allassimavoq, taarsigassarsisoq akuersissutinik pisariaqartunik qinnuteqarsimassasoq, taakkulu ilanngullugit nassiutissagai. Taamaalilluni aalajangersagaq ingerlatsiviup qinnuteqaatinik, kingusinnerusukkut oqartussaasuniit akuersissutinik piumasarineqartunik pissarsiffiusinnaanngitsunik suliaqarnissamut piffissamik pisariaqanngitsumik atuisarnissaannik qulakkeereqataassaaq.

Taakku assersuutigalugu kommunimiit nunaminertanik atugassiinernut imaluunniit sananissamut akuersissutinut tunngasinnaapput.

Nr. 6-imut

Aalajangersakkami allassimavoq, qinnuteqartup nammineerluni akiligassarisinnaasaminik akiliisinnaanini uppernarsassagaa. Tamanna kontop allattorsimaffia, imaluunniit aningaaserivimmit aningaasalersuisumilluunniit allamit nammineerluni akiligassaminik akiliisinnaaneranut uppernarsaatitut nalunaarut aqqutigalugu uppernarsarneqassaaq.

Nr. 7-imut

Suliassamut piumasaqaatit allat taaneqarnerini inatsisit piumasaqaatilluunniit allat, suliassamut pineqartumut piumasarineqartut eqqarsaatigineqarput. Aalajangersagaq aalajangersakkatut ataatsimoortitsiffiusutut eqqarsaatigineqarpoq, tassanilu qinnuteqartup suliassamut tunngatillugu pissutsinik tamanik misissuisimanissaata qulakkeernissaa siunertarineqarpoq. Tassalu aalajangersagaq tamatigut atorfissaqartariaqanngilaq, kisiannili assersuutigalugu illuliortoqassappat, inunnut akuersissutinik atuuttunik pigisalinnut sarfamut sakkortuumut atortunik ikkussuinissamut, kuuffilersuinissamut allanillu suliaqarnissamut atorneqartussaniit neqeroorummik pissarsiniartoqarsimanera allassallugu pisariaqarsinnaavoq.

Imm. 2-mut

Qinnuteqartup pigisaanik nalilinnik naliliineq piffissami qinnuteqarfiusumi pissutsit atuuttut tunngavigalugit pissaaq. Qinnuteqartup pigisaanut nalilinnut takussutissiaq sillimmasiisarfimmi imaluunniit eqqartuussivimmi il.il. suliamik aalajangiinermut tunngassuteqartut peqqutaallutik nalorninartoqartinneqarpat, suliaq naammassitinnagu pissutsit taamaattut qinnuteqaatip naliliiffigineqarneranut ilaatinneqassanngillat. Tassalu aalajangersakkami qinnuteqartup piffissami pineqartumi aningaasaqarnikkut atugai uppernarsarneqarsimasut, naliliinissamut attuumassutillit aalajangerneqarnissaat siunertarineqarpoq, taamaattumillu nalornissutit taaneqartut naliliinermut ilaatinneqartussaanngillat.

Imm. 3-mut

Aalajangersakkami allassimavoq, qinnuteqaat nassiunneqartoq amigartoq naliliisoqarpat, Naalakkersuisut paasissutissanik allanik piumasaqarsinnaasut. Taamaalilluni paasissutissat allat suut Naalakkersuisut piumasarisinnaaneraat killilerneqanngilaq, taamaallaalli paasissutissat qinnuteqaammut nassiunneqartumut attuumassuteqassapput piviusorsiortuullutillu.

Imm. 4-mut

Aalajangersakkami Naalakkersuisut qinnuteqarnermi iserfissiamik digitaliusumik pilersitsisinnaanerat, kiisalu qinnuteqarnermi immersugassamik aaqqiissutissamilluunniit digitaliusumik atuinissamik piumasaqaateqarsinnaanerat tunngavissiuunneqarpoq. Maannarpiaq taamaallaat allakkatigut qinnuteqaateqarnissaq piumasarineqarpoq. Ukiut tulliuttut 2-3-t ingerlanerini aaqqiissutissatut taaneqartut atorsinnaalernissaat Naalakkersuisunit anguneqassasoq naatsorsuutigineqarpoq.

Imm. 5-imut

Qinnuteqartoq pigisamini nalilinni annertuunik allannguuteqartoqarpat erngerluni Naalakkersuisunut nalunaarnissamut pisussaaffilerneqassasoq siunnersuutigineqarpoq. Aalajangersakkami Naalakkersuisut qinnuteqaammik nalileeqqinnissamut periarfissinneqarnissaat, immaqalu pisuni ikiuussinnaanissaat qulakkeerniarneqarpoq. Tamatuma saniatigut tunngavissat tamakkiinngitsut tunngavigalugit inuussutissarsiutinik siuarsaanissamut neriorsuuteqartoqartannginnissaa qulakkeerniarneqarpoq.

*§ 7-imut*

Imm. 1-imut

Inuit imaluunniit ingerlatseqatigiiffiit tunngavissaqanngitsumik inuussutissarsiutinik siuarsaanissamut taarsigassarsianik tapiissutinilluunniit pissarsisimappata, Naalakkersuisut inuussutissarsiutinik siuarsaanissamut taarsigassarsianik atorunnaarsitsinissamut aamma tapiissutit taarserneqarnissaannut aalajangiisinnaapput.

Aalajangersakkami allassimavoq, taarsigassarsiat pappiaqqanut nalilinnut inatsisini tunngavissat nalinginnaasut naapertorlugit atorunnaarsinneqarsinnaasut.

Tunngavissaqanngitsumik pissarsinerup oqaatigineqarnerani qinnuteqaammi inuussutissarsiutinillu siuarsaanermut aningaasaliissutit akilerneqarnerini piumasaqaatit atugassarititaasullu naammassineqartussat tamarmik eqqarsaatigineqarput.

Oqaatsip “-sinnaavoq” atorneqarnerani Naalakkersuisut atorunnaarsinngitsoorsinnaanerat taarsiinissamullu piumasaqanngitsoorsinnaanerat ammaanneqarpoq, tamatumanili piumasarineqarpoq, taarsigassarsianik tapiissutinilluunniit pissarsisup pineqartup upperinnilluni pisimanissaa, aammalu pissarsisup tunngavissaqanngitsumik taarsigassarsitinneqarnerata tapiiffigineqarneratalu ajornaatsumik iluarsineqarsinnaanissaa.

Aalajangersagaq malillugu pineqaatissiisoqassanngilaq, kisiannili unioqqutitsinerit sakkortuut, soorlu allakkatigut pinerlunnerit il.il. politiinut tunniunneqartarnissaat, aammalu Kalaallit Nunaanni pinerluttulerinermut inatsit malillugu pineqaatissinneqartarnissaat naatsorsuutigineqarpoq.

Imm. 2-mut

Inuit imaluunniit ingerlatseqatigiiffiit, inuussutissarsiutinik siuarsaanissamut taarsigassarsianik tapiissutinilluunniit pissarsisut aningaasaqarnerminnut tunngasut pillugit Naalakkersuisunut ilisimatitsisussaatitaapput. Ilisimatitsisussaatitaaneq taamaallaat paasissutissat Naalakkersuisunit pigineqareersut allanngornerinut tunngasuuvoq.

Allannguutit annertuut taaneqarnerini allannguutit, inuussutissarsiutinik siuarsaanissamut taarsigassarsiat taarsersornerinut periarfissanik sunniisinnaasut eqqarsaatigineqarput.

Aningaasaqarnermi pissutsit taaneqarnerini inuussutissarsiornermi sulinermiluunniit pissutsit, soorlu inussutissarsiutip unitsinneqarnera, napparsimaneq, aammalu ingerlatseqatigiiffinnut tunngatillugu assersuutigalugu piginnittunik allanngortoqarnera eqqarsaatigineqarput.

Imm. 3-mut

Imm. 2 naapertorlugu nalunaaruteqanngitsoorneq sumiginnaanertut isigineqarpoq, taamaattumillu taarsigassarsiat atorunnaarsinneqarnerinik aamma taarsigassarsiat tapiissutillu taarserneqarnissaannik piumasaqaateqarnermik kinguneqarsinnaapput. Oqaaseq -sinnavoq toqqarneqarpoq, taamaalillunilu Naalakkersuisut missiliuisinnaapput. Tassani inuussutissarsiutinik siuarsaanermut aningaasaliissutinik pissarsisup napparsimanini peqqutigalugu imaluunniit piaaraluni nalunaanngitsoornera assigiinngillat.

*§ 8-mut*

Siunnersuutigineqarpoq, Inatsisartut inatsisaanni sinaakkusiussat iluanni Naalakkersuisut maleruagassanik allanik aalajangersaasinnaanissamut piginnaatinneqassasut, tamannalu eqaannerusumik aaqqiisinnaanissamik kissaateqarnermik tunngaveqarpoq. Taamaalilluni Naalakkersuisut sukkulluunniit inuussutissarsiorfiusup iluani ineriartortitsinissamut, Naalakkersuisut ineriartornermik siuarsaassallutik unikaallatsitsissallutilluunniit soqutigisaqarfigisaannut maleruagassiornissamut periarfissaqalissapput.

Imm. 1-imut

Nr. 1-imut

Siunnersuutigineqarpoq, Naalakkersuisut inuussutissarsiutinik ineriartortitsinissamut taarsigassarsisarnerit pillugit nalunaarusiornikkut pissutsit tamaasa pillugit piumasaqaatinik aalajangersaasinnaalissasut.

Nr. 2-mut

Siunnersuutigineqarpoq, Naalakkersuisut qinnuteqartunut suliassanullu ilinniartitaanermut, aningaasaqarnermut teknikkimullu piumasaqaatinik aalajangersaasinnaalissasut. Taamaalilluni ilisimasat nutaat tunngavigalugit inuussutissarsiutinik siuarsaanissamut aningaasaliissutinik tunniussinissamut maleruagassanik piumasaqaatinillu ingerlaavartumik aalajangersaasoqarsinnaanera qulakkeerneqassaaq.

Nr. 3-mut

Siunnersuutigineqarpoq, Naalakkersuisut taarsigassarsinissamut tapiiffigineqarnissamullu neriorsuuteqarnermut atatillugu piumasaqaatinik tamanut atuuttunik piumasaqarsinnaassasut. Suliassat pillugit nalunaarusiornissamut piumasaqaataasinnaapput, imaluunniit piumasaqaatinut kinaassusersiorfiunngitsunut, aammalu inuussutissarsiummik siuarsaanissamut imaluunniit tapiissutit taarsigassarsialluunniit pitsaanerpaamik atorneqarnissaasa qulakkeerneqarnissaannut tunngasinnaapput. Assersuutigalugu Naalakkersuisut nersutinik piaqqiortunik pisinissamut inuussutissarsiornermut siuarsaanissamut taarsigassarsititsinissamut, tigusisussap piaqqiortitsinissamut pilersaarusiamut peqataanissaa piumasaqaatigisinnaavaat.

*§ 9-mut*

Siunnersuutigineqarpoq, Naalakkersuisut Inatsisartut inatsisaat manna naapertorlugu suliassanik aqutsinermik pisortani oqartussaasunut allanut sullissivimmulluunniit namminersortumut suliakkiisinnaassasut. Suliassat sullissivimmut namminersortumut suliakkiissutigineqassappata, pisortat ingerlatsineranni suliassat suliarineqartarnerat pillugu Inatsisartut inatsisaat aamma pisortat ingerlatsinerat pillugu paasitinneqarsinnaatitaaneq pillugu Inatsisartut inatsisaat sullissiviup suliassaqarfimmi pineqartumi aqutsinermut atorneqassapput. Aalajangersagaq ilaatigut suliassanik, tamanna pillugu kissaateqarneq isumalluuteqarnerluunniit apeqqutaallutik kommuninut tunniussinermut atorneqarsinnaassaaq.

*§ 10-mut*

Siunnersuutigineqarpoq, Inatsisartut inatsisissaat 1. januaari 2025-mi atuutilissasoq

Inatsisartut inatsisaata atuutilerneratigut nunalerinermik inuussutissarsiornerup siuarsarneqarnissaa pillugu Inatsisartut inatsisaat nr. 6, 2. december 2009-meersoq atorunnaassaaq.

Inuussutissarsiutinut tapersiisarneq pillugu Inatsisartut inatsisaat nr. 4, 20. november 1984-imeersoq aamma aalisarnermut, piniarnermut nunalerinermullu tapersiissutit pillugit Inatsisartut peqqussutaat nr. 10, 12. november 2001-imeersoq, kiisalu nunalerinermik inuussutissarsiornerup siuarsarneqarnissaa pillugu Inatsisartut inatsisaat nr. 6, 2. december 2009-meersoq naapertorlugit akiligassanut suli inatsit atuuttuusimasoq malinneqassaaq.